Martin Iñiguez de Karkizano

Martin Iñiguez de Karkizano (Elgoibar, XV. mendearen amaiera - Tidore, 1527) gipuzkoar itsasgizon eta esploratzailea izan zen.

 Biografia 
Frai García Jofre de Loaisak Moluka uharteetara egindako espedizioan parte hartu zuen, aguazil nagusi gisa. Honen eginkizuna Karlos V.aren Inperioan artxipelagoa mantentzea zen, honen jabetzagatik Portugalekin lehiatzen zelarik.

1525eko uztailaren 24an itsasoratu ziren Coruñatik, zazpi ontzirekin eta laurehun eta berrogeita hamar gizonekin. Lau ontzi bakarrik iritsi ziren Ozeano Barera. Bidaian zehar espedizioko buruak hil ondoren (Loaisa, Elkano eta Alonso Salazar), Karkizanok hartu zuen espedizioaren agintea.

1526. urtearen amaieran, Karkizano ontzi bakarrarekin- Santa María de la Victoria- eta bizirik iraun zuten ehun eta hogei mariñelerekin iritsi zen helmugara. Gilolo uhartearen aurrean ainguratu ziren. Ordurako portugaldarrak de facto artxipelagoko subirano bihurtu ziren, Ternate eta Machiam jauntxoen faborea irabaziz.

Karkizano Tidore eta Gilolokoekin aliatu zen eta bere gizonak portugaldarren eta hauen aliatuen aurka zuzendu zituen.

Su-eten bat adostea lortu zuen, baina oso laburra izan zen, aldeen arteko elkar ulertze eskasa zela eta. Traizioz hil zen, Baldoya portugaldar mandatariak bakea adostera gonbidatu zituen oturuntza batean pozoiturik. Hernando de la Torrek ordezkatu zuen agintean.

Elgoibar eta Donostiako Udalek kale bana eskaini zioten.

 Erreferentziak 

 Kanpo estekak 

Kategoria:Elgoibartarrak
Kategoria:Gipuzkoako itsaslariak
Kategoria:Euskal Herriko esploratzaileak
Kategoria:Pozoi bidez hildakoak